钦定古今图书集成/历象汇编/乾象典/第003卷 > 历象图说 > 引
## 钦定古今图书集成/历象汇编/乾象典/第003卷 > 历象图说 > 引

忆自束发趋庭，先君子常慨小学残废，六艺失传，咿喔空文，人鲜实用，因授六书九数，俾令考索，赋畁鲁钝。而性癖耽奇，辄以馀暇，旁涉天官乐律，凡人所不乐为者，则伏读沈思，至忘寝食。博访宿学明师，久而有得，新知执友，鲜可与言，言亦不解自用，怡悦而已。岁壬戌，有从问历象之说者，篝灯商确，随笔记之。说所难明，又先为之图，图说各二十馀篇，实未定稿也。其八月，已有举予图说锓之于板者，后又以图说属余增补注解而别刻之。然此直据一时问答，姑指大凡，既多挂漏，尤恐舛讹，碌碌风尘，未遑订正也。壬午秋，访友人于半圃，以律历象数之类，垂委参考，乃别泚笔为图说若干首，较之前刻，似为精核，皆历源、历理之根柢也。由此而究心焉，期与天运符合，庶几无悮学者。因识简端，以俟君子考正焉。